রাষ্ট্রপতিরসচিবালয়
জামাইকার সংসদে উভয় কক্ষের যৌথ অধিবেশনে ভারতের রাষ্ট্রপতির ভাষণ
নয়াদিল্লী, ১৮ মে, ২০২২
রাষ্ট্রপতি শ্রী রামনাথ কোবিন্দ মঙ্গলবার কিংস্টনে জামাইকার সংসদে উভয় কক্ষের যৌথ অধিবেশনে ভাষণ দেন। তিনি বলেন, বিশ্বের বৃহত্তম গণতন্ত্রের প্রতিনিধি হিসেবে জামাইকার প্রাণবন্ত গণতন্ত্রের নেতৃবৃন্দের এই সভায় ভাষণ দেওয়ার সুযোগ তাঁর কাছে নিঃসন্দেহে সম্মানের বিষয়। শ্রী কোবিন্দ আরও বলেন, এটা কেবল প্রবাসী ভারতীয় এবং সাংস্কৃতিক বন্ধনই নয় যা দুই দেশকে নিবিড় করেছে। প্রকৃতপক্ষে গণতন্ত্র ও উদারতার প্রতি পারস্পরিক বিশ্বাস এই দুই দেশকে আরও কাছে নিয়ে এসেছে। জামাইকার সংবিধানের মূল স্তম্ভ হিসেবে নাগরিকদের সমানাধিকারের যে সংস্থান রয়েছে তা ভারতে প্রতিটি নাগরিকের ব্যক্তি স্বাধীনতার মধ্যেও প্রতিফলিত হয়।
রাষ্ট্রপতি আরও বলেন, পর্যাপ্ত প্রাকৃতিক সম্পদ, কৌশলগত অবস্থান, নবীন প্রজন্ম এবং নেতৃত্বদানের ক্ষেত্রে পারদর্শিতা জামাইকার আর্থিক সাফল্যের পথ প্রশস্থ করেছে। বিশ্বের বৃহৎ কয়েকটি আর্থিক শক্তিধর দেশের কাছাকাছি কৌশলগত অবস্থান, ইংরাজিতে পারদর্শী নবীন প্রজন্মের প্রতিভা এই দেশটিকে জ্ঞান ভিত্তিক যোগাযোগের মাধ্যম হিসেবে বড় সুযোগ করে দিয়েছে। জামাইকা ২০৩০-এর মধ্যে সাধারণ মানুষের ক্ষমতায়ণ, তাদের সুরক্ষা, এক ন্যায়সঙ্গত সমাজ ব্যবস্থা গড়ে তোলা এবং সমৃদ্ধ অর্থনৈতিক ব্যবস্থায় রূপান্তরিত হতে যে পরিকল্পনা গ্রহণ করেছে তাতে ভারতও অভিন্ন দৃষ্টিভঙ্গী প্রকাশ করে।
রাষ্ট্রপতি বলেন, কারিগরি দক্ষতা, জ্ঞান ও অভিজ্ঞতার ক্ষেত্রে ভারত জামাইকার সঙ্গে অংশীদারিত্ব গড়ে তুলতে প্রস্তুত। তিনি জানান, সে দেশের ব্যবসা-বাণিজ্যে ভারত-কেন্দ্রিক প্রযুক্তিগত সংস্থাগুলির কাছ থেকে বিভিন্ন ক্ষেত্রে সহায়তা নেওয়া হচ্ছে। কার্বন নিঃসরণের পরিমাণ কমানোর লক্ষ্যে আন্তর্জাতিক সৌরজোটের মাধ্যমে ভারত ও জামাইকা পারস্পরিক সহযোগিতা করছে। এমনকি রেল এবং কৃষিক্ষেত্রেও দুই দেশের মধ্যে অংশীদারিত্বের প্রভূত সম্ভাবনা রয়েছে।
রাষ্ট্রপতি বলেন, দেশটির জনসংখ্যা ৩০ লক্ষের কম হওয়া সত্ত্বেও অলিম্পিক, ওয়ার্ল্ড চ্যাম্পিয়নশিপ ও অন্যান্য গুরুত্বপূর্ণ আন্তর্জাতিক প্রতিযোগিতায় অ্যাথলেটিক্সে জামাইকার কর্তৃত্ব তারিফ করার মতো। খেলাধুলা বিশেষ করে, অ্যাথলেটিক্সে জামাইকার যে বিপুল অভিজ্ঞতা রয়েছে ভারত তা থেকে শিখতে আগ্রহী। সঙ্গীত ও বিনোদন ক্ষেত্রে পারস্পরিক সহযোগিতা একে অপরের দেশকে আরও সমৃদ্ধ করবে বলেও শ্রী কোবিন্দ অভিমত প্রকাশ করেন। রাষ্ট্রপতি বলেন, দুই দেশের মধ্যে আতিথেয়তা ও পর্যটন ক্ষেত্রে সহযোগিতার প্রভূত সম্ভাবনা রয়েছে।
বিভিন্ন বিষয়ে দুই দেশের অভিন্ন দৃষ্টিভঙ্গী পারস্পরিক স্বার্থবাহী হবে বলে উল্লেখ করে শ্রী কোবিন্দ বলেন, এক কার্যকর বিশ্ব ব্যবস্থা গড়ে তুলতে দুই দেশের ধ্যান-ধারণাগুলিকে বাস্তব রূপ দিতে একযোগে কাজ করতে হবে। ভারত-জামাইকা অংশীদারিত্ব না কেবল দুই দেশের মানুষের জন্য এক উজ্জ্বল ভবিষ্যতের দিশা স্থির করবে সেইসঙ্গে আরও বেশি সঙ্ঘবদ্ধ, মানবিক ও সমৃদ্ধ বিশ্ব গড়ে তুলতে গুরুত্বপূর্ণ ভূমিকা নেবে।
রাষ্ট্রপতি শ্রী কোবিন্দ গত সন্ধ্যায় জামাইকার গর্ভনর জেনারেল স্যার প্যাট্রিক অ্যালেনের দেওয়া ভোজসভায় যোগ দেন। এই উপলক্ষ্যে শ্রী কোবিন্দ প্রথমবার জামাইকা সফরে এসে তিনি যে উষ্ণ অভ্যর্থনা পেয়েছেন তার জন্য গর্ভনর জেনারেলকে ধন্যবাদ জানান। ভারতবাসীর মনে জামাইকার বিশেষ গুরুত্ব রয়েছে বলে উল্লেখ করে শ্রী কোবিন্দ বলেন, ভারতে বিভিন্ন প্রজন্মের ক্রিকেট অনুরাগীরা জর্জ হেডলি, মাইকেল হোল্ডিং ও ক্রিস গেইলের মতো ক্রিকেট আইকনদের অনুসরণ করেন। শুধু তাই নয়, উইসেন বোল্ট ভারতীয় ক্রীড়া প্রেমীদের কাছে অত্যন্ত পরিচিত নাম।
ভারত-জামাইকার অংশীদারিত্বে বাণিজ্য ও অর্থনৈতিক সহযোগিতাকে গুরুত্বপূর্ণ স্তম্ভ হিসেবে উল্লেখ করে রাষ্ট্রপতি বলেন, কেবল বাণিজ্যিক সম্পর্কেই মধ্যেই নয় ডিজিটাল বিপ্লবের মাধ্যমে অর্থ ব্যবস্থায় রূপান্তরেও দুই দেশ একে অপরের প্রচেষ্টার প্রশংসা করে। তিনি বলেন, তরুণ প্রজন্মের মেধাকে কৃত্রিম বুদ্ধিমত্তা, রোবোটিক্স, পরম্পরাগত চিকিৎসা পদ্ধতি এবং আর্য়ুবেদের ক্ষেত্রে কাজে লাগাতে হবে। শ্রী কোবিন্দ বলেন, এক সমৃদ্ধ, প্রগতিশীল ও শান্তিপূর্ণ সমাজ গঠনে তরুণ প্রজন্মের কল্পনা ও তাদের প্রাণবন্ততাকে কাজে লাগাতে হবে।
রাষ্ট্রপতি কোবিন্দ আজ তাঁর সফরের দ্বিতীয় পর্বে সেন্ট ভিন্টসেন্ট ও গ্রেনাডাইন্স যাবেন।
CG/BD/NS
(Visitor Counter : 86